CELEX: 32015D1020(01)
Language: bg
Date: 2015-10-19 00:00:00
Title: Решение на Комисията от 19 октомври 2015 година за създаването на Експертна група по проблемите на фалшифицирането на монети във връзка с политиката на Комисията и нормативната уредба относно защитата на монетите в евро срещу фалшифициране

20.10.2015   
            
            
               BG
            
            
               Официален вестник на Европейския съюз
            
            
               C 347/4
            
         РЕШЕНИЕ НА КОМИСИЯТА
   от 19 октомври 2015 година
   за създаването на Експертна група по проблемите на фалшифицирането на монети във връзка с политиката на Комисията и нормативната уредба относно защитата на монетите в евро срещу фалшифициране
   (2015/C 347/05)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:
   
               (1)
            
            
               В Решение (ЕС) 2015/512 на Комисията (1) се предвижда, че генерална дирекция „Икономически и финансови въпроси“ („генералната дирекция“) отговаря за задачи, свързани с изготвянето на законодателни и регулаторни инициативи от страна на Комисията с цел защита на еврото срещу фалшифициране, и с осигуряване на подкрепа в тази област посредством обучение и техническа помощ. С цел да координира необходимите действия за защита на монетите в евро срещу фалшифициране Комисията се нуждае от експертните знания на специалисти в рамките на един консултативен орган (2).
            
         
               (2)
            
            
               Поради това е необходимо да бъде създадена експертна група в областта на защитата на монетите в евро срещу фалшифициране, както и да се определят нейните задачи и структура.
            
         
               (3)
            
            
               Групата следва да съдейства на Комисията в изготвянето на законодателство или определянето на политики и да осигурява експертни знания при изготвянето на мерки за прилагане по отношение на защитата на монетите в евро срещу фалшифициране. Групата следва също така да установи сътрудничество между публичните органи, ангажирани в защитата на еврото срещу фалшифициране.
            
         
               (4)
            
            
               Групата следва да се състои от експерти от органите на държавите членки, Европейската централна банка (ЕЦБ) и Европол.
            
         
               (5)
            
            
               Следва да се предвидят правила за оповестяване на информация от страна на членовете на групата.
            
         
               (6)
            
            
               Личните данни следва да се обработват в съответствие с разпоредбите на Регламент (ЕО) № 45/2001 на Европейския парламент и на Съвета (3). Целесъобразно е да се определи срок за прилагането на настоящото решение. Комисията ще прецени своевременно необходимостта от евентуално удължаване на посочения срок,
            
         ПРИЕ НАСТОЯЩОТО РЕШЕНИЕ:
   Член 1
   Предмет
   С настоящия документ се създава Експертна група по проблемите на фалшифицирането на монети (ЕГПФМ) към Комисията.
   Член 2
   Задачи
   Експертната група по проблемите на фалшифицирането на монети (ЕГПФМ) има следните задачи:
   
               а)
            
            
               да съдейства на Комисията при изготвянето на законодателни предложения или делегирани актове или политически инициативи за защита на монетите в евро срещу фалшифициране;
            
         
               б)
            
            
               да установи сътрудничество между ръководителите на националните центрове за анализ на монети (НЦАМ), създадени в съответствие с член 5, параграф 1 от Регламент (ЕО) № 1338/2001 на Съвета, Комисията (4), Европейския технически научен център (ЕТНЦ) (5), Европейската централна банка (ЕЦБ) и Европол по въпроси, свързани с политически инициативи и действия за прилагане на ефективна стратегия за борба с фалшифицирането;
            
         
               в)
            
            
               да предоставя на Комисията съвети и експертни знания във връзка с прилагането на законодателството, програмите и политиките на Съюза, по-специално по отношение на Регламент (ЕС) № 1210/2010 на Европейския парламент и на Съвета (6);
            
         
               г)
            
            
               да обменя опит и да установява добри практики за защита на монетите в евро срещу фалшифициране;
            
         
               д)
            
            
               да повишава осведомеността сред публичните органи, ангажирани в защитата на еврото срещу фалшифициране, по отношение на предстоящи заплахи и да следи за налагането на ефективни наказателни мерки като част от стратегия за борба с фалшифицирането;
            
         
               е)
            
            
               да насърчава инициативи за обучение в областта на защитата на монетите в евро срещу фалшифициране;
            
         
               ж)
            
            
               да насърчава и разработва проучвания или техническа помощ за улесняване на дейностите, свързани с установяване на фалшифицирането;
            
         
               з)
            
            
               да обсъжда въпроси, свързани с техническите характеристики на фалшивите монети в евро и с елементите за защита на монетите в евро срещу фалшифициране.
            
         Член 3
   Консултиране
   Комисията може да се консултира с ЕГПФМ по всички въпроси, свързани със защитата на монетите в евро срещу фалшифициране.
   Член 4
   Членство и определяне на представителите
   1.   Членове са НЦАМ на държавите членки, ЕЦБ и Европол.
   2.   Членовете информират Комисията за определените от тях представители и техните заместници.
   3.   Личните данни се събират, обработват и публикуват в съответствие с Регламент (ЕО) № 45/2001.
   Член 5
   Дейност
   1.   Компетентната служба на Комисията назначава председателя на ЕГПФМ.
   2.   Със съгласието на компетентната служба на Комисията ЕГПФМ може да създава подгрупи, които да разглеждат конкретни въпроси въз основа на предоставен от ЕГПФМ мандат.
   3.   В специални случаи представителят на Комисията може да покани външни експерти със специфични знания по въпрос от дневния ред да участват в работата на ЕГПФМ или на подгрупа. Освен това представителят на Комисията може да даде статут на наблюдатели на физически лица, организации съгласно правило 8, параграф 3 от хоризонталните правила за експертните групи (7) и страни кандидатки.
   4.   Членовете на ЕГПФМ, техните представители и поканените експерти и наблюдатели спазват задълженията за опазване на професионалната тайна, определени в Договорите и в правилата за тяхното прилагане, както и правилата за сигурност на Комисията относно защитата на класифицирана информация на ЕС съгласно решения (ЕС, Евратом) 2015/443 (8) и (ЕС, Евратом) 2015/444 (9) на Комисията. При неспазване на тези задължения Комисията може да предприеме съответните мерки.
   5.   Заседанията на ЕГПФМ се провеждат в сграда на Комисията, с изключение на заседанията на подгрупите, които могат да се провеждат извън сградите на Комисията. Комисията осигурява секретарските услуги.
   6.   ЕГПФМ приема свой процедурен правилник въз основа на стандартния процедурен правилник за експертните групи.
   7.   Комисията публикува всички документи, свързани с дейностите, осъществявани от ЕГПФМ (дневния ред, протоколите от заседанията и представените от участниците материали), като ги включва в Регистъра на експертните групи към Комисията и други подобни органи или като предоставя електронна препратка от регистъра към специален уебсайт, където се намират документите. Съответните документи не се публикуват в случаите, при които оповестяването на документ би застрашило защитата на обществен или частен интерес, както е определено в член 4 от Регламент (ЕО) № 1049/2001 на Европейския парламент и на Съвета (10).
   Член 6
   Разходи за заседанията
   1.   Участниците в дейностите на ЕГПФМ или нейните подгрупи не получават възнаграждение за извършените от тях услуги.
   2.   Пътните разходи на участниците в дейностите на ЕГПФМ се възстановяват от Комисията в съответствие с действащите в Комисията разпоредби. За членовете на подгрупите пътните и дневните разходи се възстановяват по същия начин.
   3.   Посочените в параграф 2 разходи се възстановяват в рамките на наличните бюджетни кредити, отпуснати по годишната процедура за разпределение на ресурсите.
   Член 7
   Приложимост
   Настоящото решение се прилага от датата на приемането му до 31 декември 2025 г.
   
      Съставено в Брюксел на 19 октомври 2015 година.
      
         
            За Комисията
         
         Pierre MOSCOVICI
         
            Член на Комисията
         
      
   
   
      (1)  Решение (ЕС) 2015/512 на Комисията от 25 март 2015 г. за изменение на Решение 1999/352/ЕО, ЕОВС, Евратом за създаване на Европейска служба за борба с измамите (ОВ L 81, 26.3.2015 г., стр. 4).
   
      (2)  Съгласно член 4 от Решение 2005/37/ЕО на Комисията от 29 октомври 2004 г. за изграждането на Европейски технически и научен център (ЕТНЦ), Комисията трябва да координира действията, които са необходими за защитата на монетите в евро срещу фалшифициране, чрез периодични съвещания на експерти по въпросите на подправените монети (ОВ L 19, 21.1.2005 г., стр. 73).
   
      (3)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).
   
      (4)  Регламент (ЕО) № 1338/2001 на Съвета от 28 юни 2001 г. за определяне на необходимите мерки за защита на еврото срещу фалшифициране (ОВ L 181, 4.7.2001 г., стр. 6).
   
      (5)  Решение 2003/861/ЕО на Съвета от 8 декември 2003 г. за анализа и сътрудничеството относно фалшивите монети в евро (ОВ L 325, 12.12.2003 г., стр. 44).
   
      (6)  Регламент (ЕС) № 1210/2010 на Европейския парламент и на Съвета от 15 декември 2010 г. относно установяване на истинността на евро монетите и обработката на негодни за употреба евро монети (ОВ L 339, 22.12.2010 г., стр. 1).
   
      (7)  C(2010) 7649 окончателен.
   
      (8)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).
   
      (9)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (ОВ L 72, 17.3.2015 г., стр. 53).
   
      (10)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 45).